text: 22 spælarar luttóku, tá FSF í farnu viku skipaði fyri úrvalsvenjing í Suðuroynni. Eftir ætlan skulu hesar venjingar koma í eina fasta legu, eins og úrvalsvenjingarnar, sum mikudagar eru á Tórsvølli og á Svangaskarði
text: #000002
text: U21-landsliðsvenjarin, Eyðun Klakstein saman við 22 hugagóðum, ídnum og nærløgdum spælarum til venjing við Stórá í Trongisvági - Mynd: 
text: #000003
text: FSF: Seinastu mongu árini, hevur Fótbóltssamband Føroya skipað fyri regluligum úrvalsvenjingum á Tórsvølli og á Svangaskarði. Venjingarnar hava serliga verið fyri U15 aldursbólkarnar hjá bæði gentum og dreingjum.
text: #000004
text: Tað er tíverri eitt sindur avbjóðandi fyri spælarar úr Suðuroynni at luttaka til hesar venjingar. Kortini kemur tað meir enn so fyri, at spælarar úr FC Suðuroy, TB og Royn leita sær norðurum, og javnan eru teir at síggja á Tórsvølli mikudagar, tá úrvalsvenjingarnar vanliga eru á skránni.
text: #000005
text: Men nú eru ætlanir um at fara undir skipaðar úrvalsvenjingar í Suðuroynni.
text: #000006
text: – Vit ynskja at geva feløgunum og ungu spælarunum í oynni sama tilboð – ella so tætt við sama tilboð sum tilber, ið spælarar norðanfjørðs fáa – og tí eru vit farin undir at skipa fyri regluligum úrvalsvenjingum í Suðuroynni. Vit eru tó væl vitandi um, at hetta ikki vigar upp ímóti vikuligu úrvalsvenjingunum á Tórsvølli og á Svangaskarði, men vónandi er hetta ein gongd leið, sigur tekniski stjórin í Fótbóltssambandi Føroya, Pætur Smith Clementsen við heimasíðuna hjá FSF.
text: #000007
text: Í farnu viku var U21-landsliðsvenjarin, Eyðun Klakstein við Stórá í Trongisvági, har hann hevði venjing við U15 og U17 spælarum úr allari oynni, og longu í hesari vikuni fara mennarar hjá FSF aftur á vitjan hjá suðuroyarfeløgunum.
text: #000008